《说诗》
宋代·姜特立

作者固已难，读者亦未易。
有宝斯识宝，至宝况难值。
三家寠人子，岂辨瑚琏器。
鼠璞将见珍，周鼎或斡弃。
诗道诚难言，大要该六义。
其高出苍天，其深潜厚地。
枯中发穠华，淡处有余味。
似拙乃藏巧，借钝以宣利。
开阔要波澜，组织须经纬。
或险而莫亲，或平而足贵。
圆转各随形，悟入非力至。
不止事吟哦，先须存兴寄。
变态千万端，胜处同一致。
以此而读诗，庶得古人意。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。